HUMAN พุ่ง 9% คงเป้ารายได้ปีนี้โตกว่า 10% จ่อรับส่วนแบ่ง “Benix” หนุนกำไรก้าวกระโดด
HUMAN พุ่ง 9% คงเป้ารายได้ปีนี้โตกว่า 10% จ่อรับส่วนแบ่ง "Benix" ที่ถือหุ้น 51% หนุนกำไรก้าวกระโดดปีหน้า โบรกฯแนะ “เก็งกำไร” ชูเป้า 12 บ.
9 ก.ย. 2564

ผู้สื่อข่าวรายงานว่าวันนี้ (9 ก.ย. 2564) ราคาหุ้นบริษัท ฮิวแมนิก้า จำกัด (มหาชน) หรือ HUMAN ปิดตลาด อยู่ที่ระดับ 11.60 บาท เพิ่มขึ้น 1.00 บาท หรือ 9.43% โดยทำจุดสูงสุดที่ 11.60 บาท และทำจุดต่ำสุดที่ 10.60 บาท ด้วยมูลค่าการซื้อขาย 109.35 ล้านบาท

บริษัท หลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ (8 ก.ย. 2564) โดยทางผู้บริหารคงเป้ารายได้ในปี 2564 เติบโตไม่ต่ำกว่า 10% ซึ่งคาดว่าแนวโน้มผลประกอบการช่วงครึ่งปีหลัง 2564 จะดีขึ้นตามสถานการณ์แพร่ระบาด COVID-19 ที่เริ่มคลี่คลาย โดยบริษัท Benix ที่ HUMAN ถือหุ้น 51% เตรียมเปิดแพลตฟอร์มใหม่ดูแลและจัดการสวัสดิการพนักงานครอบคลุมทั้งด้านสุขภาพ ประกันภัย และความมั่นคงทางการเงิน ซึ่งจะเริ่มรับรู้รายได้ตั้งแต่ปีหน้า
ขณะที่ผลิตภัณฑ์ทางด้าน Cyber Security ที่ทำร่วมกับ nForce Secure คาดว่าจะมีสินค้าใหม่มาเสนอลูกค้าในเดือน ก.ย. – ต.ค.นี้ และด้วยระบบ HR Solutions และ Financial Solutions ที่ยังคงเป็นสิ่งจำเป็นสำหรับองค์กร ทำให้มองเห็นโอกาสที่จะเติบโตอย่างก้าวกระโดดต่อเนื่องในปี 2565 – 2566 โดยเฉลี่ย 20% ต่อปี อย่างไรก็ดีแนะนำ “เก็งกำไร” ราคาเป้าหมาย 12 บาท
 